Kalender 14 Junie - Kuns En Vermaak - Republikein
Friday, September 20th, 14:04:37
» Sluit by die Windhoek-DBV aan vir hul jaarlikse fondsinsameling vir troeteldiere sonder huise. Tydens Animals by Night sal talentvolle Namibiese kunstenaars kunswerke skep wat op dieselfde aand nog opgeveil word. Verskeie kos- en drankstalletjies sal beskikbaar wees – die perfekte manier om die aand saam met vriende en familie te spandeer. Sluit vanaand om 19:00 by die Franko-Namibiese Kultuursentrum (FNCC) aan. Daar wag ’n gratis welkomdrankie! Vir meer inligting, besoek die FNCC se Facebook-blad.
» Namibian Identity Through Textiles is ’n solo-uitstalling deur die Namibiese kunstenaar Lynette Diergaardt, wat tans by die Nasionale Kunsgalery (NAGN) te sien is. Die uitstalling behels ’n versameling afdrukke wat die soeke na ’n Namibiese identiteit uitdruk deur die elemente van patroon, herhaling, kleur en tekstuur te gebruik. “So lank as wat ek ’n student en kunsonderwyser was, was daar ’n soektog na ’n Namibiese identiteit, veral ná apartheid, en dalk ook internasionale invloede deur middel van media en ingevoerde produkte,” sê Lynette. Die kunstenaar is die afgelope vier jaar op ’n ontdekkingsreis van wie ons visueel as Namibiërs is. Namibian Identity Through Textiles is tot 6 Julie oop vir die publiek. Vir ander uitstallings wat by die NAGN plaasvind, besoek hul webtuiste of Facebook-blad.
» Die kunsvereniging op Swakopmund bied die uitstalling Nature at its best aan. Die vereniging se privaat versameling is deel van die uitstalling, en spesiale, unieke kunswerke word ook vertoon. Nature at its best is by die Woermannhaus-galery te sien en is oop tot 20 Julie 2019. Die galery is Maandae tot Vrydae van 10:00 tot 12:00 en 15:00 tot 17:00 oop. Saterdae kan dit van 10:00 tot 12:00 en Sondae van 10:00 tot 12:00 besoek word.
» Die Goëthe-Institut bied The Power of Emotions – Macht der Gefühle aan, wat tans vir die publiek oop is. Die uitstalling beeld die Duitse gemeenskap se reaksie op die hantering van meganismes van maatskaplie en politieke verandering oor die afgelope 100 jaar uit. Die versameling foto’s en tekste bekyk hoe emosies beide maatskaplike en politieke aangeleenthede beïnvloed. Die uitstalling sal ook na Tsumeb, Otjiwarongo en Swakopmund reis.